Diari Oficial de la Generalitat Valenciana


Sumari del DOGV 3349, del 13-10-1998 (1998/7706)

Convocatòria per a la provisió de cinc places de policia local.
---------------------------------------------------------------

### Dades del document

Número de DOGV
:   3349

Data del DOGV
:   13-10-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/7706


Data del document
:   04-08-1998

Organisme emissor
:   Ajuntament de Massamagrell

Tipus de document
:   Convocatòria

Descriptors 

:   * Massamagrell
    * concurs administratiu
    * policia
    * administració local

Convocatòria per a la provisió de cinc places de policia local. [1998/A7706]
  
D'acord amb l'oferta d'ocupació pública per a 1998 aprovada pel Ple del 29 de gener de 1998 i publicada en el Boletín Oficial del Estado del 28 de març de 1998, s'ha resolt per acord plenari del 9 de juliol de 1998 proveir en propietat cinc places de policia local, i totes les vacants que s'hi produïsquen, d'acord amb les següents
  
Bases
  
Bases per a la provisió de cinc places més les que s'hi produïsquen de policia local del cos de policia local, vacants en la plantilla de l'Ajuntament de Massamagrell.
  
Bases de la convocatòria per a proveir en propietat cinc places de policia local, de conformitat amb allò disposat en la Llei 7/1985, de 2 d'abril; Reial Decret Legislatiu 781/1986, de 18 d'abril; Decret 69/1986, de 2 de juny (DOGV 20.06.86); Reial Decret 896/1991, de 7 de juny; Reial Decret 2.617/1985, de 9 de desembre; Llei 2/1990, de la Generalitat Valenciana; Decret 152/1991, de 29 d'agost, posteriors ordres de desplegament i resta de normes aplicables.
  
Primera. Objecte de la convocatòria
  
L'objecte de la present convocatòria és la provisió en propietat de cinc places de la policia local, escala d'administració especial, subescala de serveis especials, classe de policia local i els seus auxiliars, emmarcades en l'escala bàsica, a les quals correspon el nivell D de titulació. D'entre aquestes, quatre seran proveïdes mitjançant oposició per torn lliure, i una mitjançant concurs de mèrits per torn de mobilitat. Les places que no siguen cobertes pel torn de mobilitat incrementaran aquelles que hagen de ser proveïdes per oposició lliure.
  
Segona. Condicions dels aspirants
  
Per a ser admesos a la realització de les proves selectives, els aspirants hauran de reunir els següents requisits dins el termini de presentació d'instàncies:
  
2.1 Per al torn lliure:
  
- Ser espanyol.
  
- Tenir el títol de graduat escolar, Batxillerat Elemental o equivalent, o complir les condicions per a obtenir-lo dins el termini de presentació d'instàncies; l'equivalència haurà de ser reconeguda com a tal per l'administració competent en cadascun dels casos concrets i degudament acreditada en aquest sentit pels aspirants.
  
- No patir malaltia o defecte físic que impedisca realitzar les corresponents funcions i tenir una estatura mínima de 1,65 metres per als homes i 1,60 per a les dones.
  
- Tenir complits els 18 anys d'edat sense excedir de 30 anys. En cas de tenir l'edat màxima, es compensarà el límit amb els serveis prestats anteriorment en l'administració local, escala d'administració especial, subescala de serveis especials, classe policia local i els seus auxiliars.
  
- No haver estat separat, mitjançant expedient disciplinari, del servei de l'estat, de les comunitats autònomes, de les entitats locals o de qualsevol altra institució jurídica pública, ni trobar-se inhabilitat per a la realització de les funcions públiques.
  
- Posseir els permisos de conducció de vehicles A-2 i B-2, o si escau, A del Reial Decret 772/1997, de 30 de maig, pel qual s'aprova el Reglament General de Conductors, i B que habilite per a la conducció dels vehicles a què fa referència l'article 7.3 de l'anterior Reial Decret 772/1997.
  
2.2 Per al torn de mobilitat:
  
- Ser funcionari de carrera integrat a la subescala de serveis especials, policia local, de qualsevol municipi de la Comunitat Valenciana amb la categoria amb la qual es convoca.
  
- Haver estat, com a mínim, dos anys com a funcionari de carrera en el lloc de treball des del qual es concursa.
  
- Que no resten menys de 10 anys per a complir l'edat de jubilació forçosa.
  
- No patir malaltia ni cap defecte físic que li impedisca exercir les funcions pròpies de la seua escala i categoria, de conformitat amb el quadre d'exclusions mèdiques establides en aquestes bases.
  
- No estar suspés en ferm ni inhabilitat per a l'exercici de funcions públiques.
  
- Ser titular dels permisos de conducció de vehicles A-2 i B-2, o, si escau, A del Reial Decret 772/1997, de 30 de maig, pel qual s'aprova el Reglament General de Conductors, i B que habilite per a la conducció dels vehicles a què fa referència l'article 7.3 de l'anterior Reial Decret 772/1997.
  
- Tenir el títol de graduat escolar, Batxillerat Elemental o equivalent, o complir les condicions per a obtenir-lo dins el termini de presentació d'instàncies.
  
Tercera. Presentació d'instàncies i documentació annexa
  
3.1 Les instàncies per a participar en aquesta convocatòria s'adreçaran a l'alcaldessa presidenta d'aquest Ajuntament, i es podrà utilitzar-hi la instància model que facilitarà l'oficina d'informació municipal. Les instàncies es presentaran al Registre General o tal com s'estableix en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini de 20 dies hàbils, a partir del següent de la publicació de l'extracte d'aquesta convocatòria en el Boletín Oficial del Estado.
  
En les instàncies per a participar en aquesta convocatòria, els aspirants hauran de manifestar que reuneixen tots i cadascun dels requisits exigits en aquestes bases i que es comprometen a prestar el preceptiu jurament o promesa, assenyalant a més a més si concorren per torn lliure o concurs de mèrits per mobilitat.
  
3.2 A les instàncies s'adjuntarà:
  
a) Justificant d'haver ingressat en la caixa municipal, mitjançant ingrés bancari, resguard d'abonament, si escau, per gir postal o telegràfic, els drets d'examen, que queden fixats en 5.000 pessetes. Aquests drets d'examen només seran tornats a qui no siga admés al procediment selectiu pel fet de no complir algun dels requisits exigits per a participar en aquest. No s'exigiran drets d'examen en cas de participar en el concurs de mèrits per mobilitat.
  
b) Aquells que opten pel torn de mobilitat hauran de presentar la documentació acreditativa dels mèrits al·legats per l'aspirant, mitjançant original d'aquesta o còpia compulsada. Aquesta documentació haurà de lliurar-se junt amb la instància en sobre tancat, que podrà ser lacrat. No es valorarà cap mèrit que no s'acredite en aquest moment. La documentació serà tornada als concursants per torn de mobilitat, en cas que aquest no es realitze, una vegada siga ferma la resolució del concurs oposició.
  
Quarta. Admissió d'aspirants
  
Per a ser admesos a las proves selectives, n'hi haurà prou amb que els aspirants manifesten en les seues instàncies que compleixen totes i cadascuna de les condicions exigides en aquestes bases, referides al termini de presentació d' instàncies, i que s'hagen abonat els drets d'examen.
  
Una vegada finalitzat el termini de presentació d'instàncies, mitjançant resolució de l'Alcaldia s'aprovarà la llista d'aspirants admesos i exclosos, tant del torn lliure, com del de mobilitat. Aquesta resolució es publicarà en el Butlletí Oficial de la Província i al tauler d'anuncis de l'Ajuntament, i es concedirà als aspirants exclosos un termini de 10 dies per a esmenar defectes. Tanmateix, les errades de fet podran esmenar-se en qualsevol moment, d'ofici o a petició de l'interessat.
  
Transcorregut aquest termini, sense que s'hi formule reclamació, aquestes llistes es convertiran en definitives, i l'Alcaldia resoldrà les reclamacions presentades.
  
En el concurs de mèrits per a mobilitat es publicarà, de la mateixa manera, una llista de sol·licitants admesos i exclosos, així com les causes de la seua exclusió.
  
En la resolució per la qual s'aproven les llistes, s'hi determinarà el lloc, la data i hora de la realització de la fase de concurs, així com del primer exercici de l'oposició.
  
Cinquena. Tribunal qualificador
  
El tribunal qualificador, tant de les proves convocades per torn lliure, com del concurs per torn de mobilitat, estarà compost pels següents membres, tots amb veu i vot:
  
President: l'alcaldessa presidenta de l'Ajuntament o regidor en qui hi delegue.
  
Secretari: el de la corporació o funcionari en qui delegue, que actuarà a més com a vocal.
  
Vocals:
  
- Regidor delegat de personal a més d'altra representació municipal designada pel Ple de l'Ajuntament.
  
- Un representant del professorat oficial designat per l'Institut Valencià de Seguretat Pública.
  
- Un representant de l'administració de la Generalitat Valenciana.
  
- El cap del cos de la policia local de la corporació convocant, i en defecte seu, un funcionari de la corporació d'igual o superior categoria.
  
Dos representants dels treballadors designats per la junta de personal de l'Ajuntament de Massamagrell.
  
Observadors:
  
Un representant de cadascun dels grups polítics amb implantació al Ple de l'Ajuntament.
  
La designació dels membres del tribunal inclourà la dels respectius suplents, i aquesta es farà pública junt amb la llista d'admesos i exclosos, així com al tauler d'anuncis de l'Ajuntament.
  
La corporació sol·licitarà dels òrgans corresponents la designació dels seus respectius representants, que haurà d'efectuar-se en el termini dels 20 dies següents al de la recepció de la sol·licitud.
  
Els vocals del tribunal hauran de posseir igual o superior titulació acadèmica que l'exigida per als llocs de treball oferits.
  
El tribunal no es podrà constituir ni actuar sense l'assistència, com a mínim, de la meitat més un dels seus membres, titulars o suplents.
  
El tribunal podrà disposar la incorporació d'assessors especialistes a les seus sessions.
  
Els membres del tribunal podran ser recusats pels aspirants de conformitat amb allò previst en l'article 28 i 29 de la vigent llei de procediment administratiu (Llei 30/1992).
  
Als efectes d'allò disposat en l'annex IV del Reial Decret 236/1988, de 4 de març, el tribunal que actua en aquesta prova selectiva tindrà la categoria quarta de les recollides en aquest, tant pel que fa a les assistències dels membres del tribunal com dels seus assessors i col·laboradors.
  
Sisena. Començament i desenvolupament de l'oposició
  
Els aspirants seran convocats per crida única, tret dels casos de força major degudament justificats i estimats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en aquest exercici i en els successius, per la qual cosa quedarà exclòs del procediment selectiu.
  
L'ordre d'actuació dels aspirants en aquells exercicis que no es puguen realitzar conjuntament, es determinarà mitjançant sorteig previ.
  
El tribunal podrà requerir en qualsevol moment als aspirants que acrediten la seua identitat i, per tant, hauran d'anar-hi proveïts del document nacional d'identitat.
  
Una vegada començades les proves no serà obligatòria la publicació dels successius anuncis de la resta d'exercicis en el Butlletí Oficial de la Província. Aquests anuncis hauran de fer-se públics per part del tribunal al tauler d'anuncis de l'Ajuntament, amb 12 hores d'anticipació al començament de les proves, si es tracta del mateix exercici, o de 48, si es tracta d'un nou exercici.
  
Setena. Procediment de selecció: torn lliure
  
7.1 Fase prèvia
  
Abans de començar les proves de coneixement del temari s'efectuarà un exercici o prova psicotècnica aptitudinal i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran al barem establit en l'annex corresponent d'aquestes bases.
  
7.2 Fase d'oposició
  
Constarà dels següents exercicis:
  
Primer exercici. De caràcter obligatori.
  
Consistirà a superar les proves d'aptitud física que posen de manifest la capacitat per al desenvolupament del lloc de treball, amb el contingut i marques que s'especifiquen en l'annex corresponent d'aquestes bases.
  
Segon exercici. De caràcter obligatori.
  
Exposició per escrit, en temps màxim de dues hores, de quatre temes triats per sorteig, un de cadascun dels grups primer a quart, ambdós inclosos, que componen el temari que es recull en l'annex d'aquestes bases. Els temes seran llegits en sessió pública davant el tribunal, que podrà formular les preguntes o els aclariments que trobe adients sobre els temes. Es valoraran la claredat d'idees, la facilitat d'expressió verbal i el coneixement sobre els temes exposats.
  
La qualificació d'aquest exercici serà de 0 a 10 punts, i caldrà obtenir un mínim de 5 punts per a superar-lo.
  
Tercer exercici. De caràcter obligatori.
  
Realització d'un test de coneixement del grup cinqué, amb 50 preguntes, la durada màxima del qual serà d'una hora.
  
En tot cas, la qualificació d'aquest exercici serà de 0 a 10 punts, i caldrà obtenir un mínim de 5 punts per a superar-lo.
  
Quart exercici. De caràcter obligatori i no eliminatori.
  
Consisteix a traduir del valencià al castellà i viceversa un text proposat pel tribunal. La durada d'aquest exercici serà de 30 minuts.
  
Aquest exercici es qualificarà de 0 a 2 punts.
  
Vuitena. Procediment de selecció. Torn de mobilitat
  
El concurs per a cobrir la plaça per torn de mobilitat s'ajustarà a les següents normes:
  
a) Els mèrits al·legats i resta de dades hauran d'estar referits a la data de finalització del termini de presentació d'instàncies.
  
b) Una vegada transcorregut el termini de presentació d'instàncies, aquestes seran vinculants per al peticionari i les destinacions adjudicades seran irrenunciables, tret que dins el termini de presa de possessió s'haguera obtingut altra destinació per convocatòria pública, i en aquest cas caldrà comunicar tal circumstància a l'ajuntament convocant de la plaça oferida i adjudicada.
  
c) Abans de començar amb la valoració dels mèrits aportats, s'efectuarà un exercici o prova psicotècnica aptitudinal i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran als barems establits en els annexos d'aquestes bases.
  
d) En qualsevol moment del procés d'adjudicació es podran sol·licitar formalment als interessats els aclariments, o, si és el cas, la documentació addicional que s'estime necessària per a la comprovació dels mèrits, requisits o dades al·legats així com aquells altres que es consideren necessaris per a una correcta valoració.
  
e) L'ordre de prioritat per a l'adjudicació de les places convocades estarà donat per la major puntuació total obtinguda en vista dels mèrits al·legats. En cas d'empat, s'atendrà la major puntuació dels cursos realitzats. En cas de persistir l'empat, s'atendrà la data de naixement, i s'adjudicarà la plaça al sol·licitant de major edat.
  
Novena. Relació d' aprovats
  
El tribunal no podrà aprovar ni declarar que ha superat el present procediment selectiu un nombre d'aspirants superior al de places convocades, tant pel que fa al torn lliure com al torn de mobilitat, sense perjudici d'allò disposat en els articles 6 i 7 del Reglament General d'Ingrés del Personal al Servei de l'Administració de l'Estat.
  
Abans de la realització de les proves selectives per torn lliure, caldrà haver realitzat i resolt el concurs corresponent al torn de mobilitat.
  
Deu. Curs selectiu. Torn lliure
  
Una vegada finalitzades les proves selectives del torn lliure, el tribunal farà pública la relació d'aspirants aprovats, si n'hi ha, per ordre de puntuació obtinguda, i elevarà aquesta relació a l'Alcaldia Presidència, conjuntament amb l'acta de la darrera sessió.
  
Amb la prèvia presentació de la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs teòric i pràctic que s'hi organitze, integrat per dues fases, una de formació i selecció a l'Institut Valencià de Seguretat Pública, amb una durada de quatre mesos, i altra, una vegada superada l'anterior, de pràctiques al mateix ajuntament, amb una durada de dos mesos. La qualificació del període de pràctiques correspondrà a l'Institut Valencià de Seguretat Pública.
  
Al llarg de la realització del curs teoricopràctic, els aspirants seran nomenats per la corporació funcionaris en pràctiques, i rebran les retribucions que els corresponguen.
  
Onze. Presentació de documents
  
Els aspirants proposats pel tribunal hauran d'aportar davant la corporació, dins el termini de 20 dies hàbils des del moment que es faça pública la relació d'aspirants aprovats, els documents acreditatius de les condicions de capacitat i requisits exigits en aquestes bases de convocatòria:
  
- Certificat de naixement expedit pel registre civil corresponent o fotocòpia del document nacional d'identitat degudament compulsat.
  
- Original o fotocòpia compulsada del títol acadèmic exigible segons la corresponent convocatòria.
  
- Declaració de no haver estat separat mitjançant expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques.
  
- Fotocòpia compulsada dels permisos de conducció A-2 i B 2. Els aspirants que tinguen la condició de funcionaris restaran exempts de justificar documentalment les condicions generals que ja hagen estat acreditades per a obtenir el seu anterior nomenament. En qualsevol cas, hauran de presentar original o fotocòpia compulsada del seu nomenament com a funcionaris de carrera i el títol acadèmic exigit.
  
Aquells que dins el termini indicat, i tret de casos de força major, no presenten la documentació, no podran ser nomenats funcionaris, i s'invalidarà l'actuació de l'interessat i la nul·litat subsegüent dels actes del tribunal respecte a aquest, sense perjudici de la responsabilitat a què pogueren estar sotmesos per falsedat en la seua instància.
  
En el supòsit que l'aspirant reste exclòs per no presentar la documentació, o per falsedat d'aquesta, el tribunal podrà proposar que reste inclòs en la llista d'admesos el mateix nombre que el d'exclosos per les anteriors causes, sempre que hagen superat les proves selectives i pel mateix ordre que resulte d'aquestes.
  
Dotze. Nomenament
  
12.1 Torn lliure.
  
Una vegada superat el curs teoricopràctic, l'Institut Valencià de Seguretat Pública formularà una proposta de nomenament a l'Alcaldia. Els aspirants que no superen aquest curs podran incorporar-se al curs immediatament posterior. Tanmateix, cessaran com a funcionaris en pràctiques, i podran ser nomenats de nou quan s'incorporen al següent curs. En cas de no superar aquest segon, restaran definitivament decaiguts en el seu dret de reserva de plaça.
  
Els aspirants que superen el curs teoricopràctic, amb la prèvia presentació de la documentació exigida, seran nomenats funcionaris de carrera, i hauran de prendre possessió del càrrec dins el termini de 30 dies comptadors des del següent a aquell en què els siga notificat el nomenament.
  
12.2 Torn de mobilitat.
  
Una vegada presentada la documentació exigida i resolt el nomenament com a policia local del cos de Policia Local de l'Ajuntament de Massamagrell, hauran de prendre possessió de la plaça dins el termini d'un mes a partir del dia següent al del nomenament. El cessament en la corporació de la qual provinga haurà d'efectuar-se dins el termini dels tres dies hàbils següents a la data del nomenament.
  
El còmput del termini per al cessament s'iniciarà quan finalitzen els permisos o les llicències que, si pertoca, hagen estat concedits als interessats. El policia local que haja cursat la seua sol·licitud per al concurs de mobilitat, restarà obligat a trametre per escrit aquests permisos o llicències a l'ajuntament convocant, i aquest podrà acordar la suspensió del gaudi d'aquests. L'ajuntament d'on prové el policia local podrà prorrogar el seu cessament en aquest per necessitats del servei, per un període de temps no superior a 20 dies hàbils, i caldrà que comunique aquesta pròrroga a l'ajuntament convocant.
  
Tretze. Incidències
  
El tribunal resta autoritzat per a resoldre els dubtes que s'hi presenten, interpretar les bases d'aquesta convocatòria i prendre els acords necessaris per al bon ordre del procés selectiu. Quant a allò no previst en aquestes bases, serà aplicable el Reial Decret Legislatiu 781/1986, de 18 d'abril; Llei 7/1985, de 2 d'abril; Decret 69/1986, de 2 de juny; Llei 2/1990, de 4 d'abril, de Coordinació de Policies Locals de la Comunitat Valenciana i normes de desplegament.
  
Catorze. Recursos
  
Contra aquestes bases i altres actes administratius definitius que es deriven d'aquestes, els interessats podran interposar-hi els oportuns recursos en els casos i en la forma establits en la Llei 30/1992, de Règim Jurídic de les Administracions Públiques i del Procediment Administratiu Comú.
  
Quinze. Publicació
  
Les presents bases es publicaran en ell Butlletí Oficial de la Província i en el Diari Oficial de la Generalitat Valenciana i l'anunci de la convocatòria, en extracte, en el Boletín Oficial del Estado.
  
Setze. Borsa de treball
  
Amb els aspirants que superen algun dels exercicis teòrics es constituirà una borsa de treball per a efectuar nomenaments interins per a cobrir possibles vacants.
  
ANNEX I
  
Reconeixement mèdic
  
El contingut de la prova de reconeixement mèdic, d'acord amb allò establit en l'Ordre de 5 de desembre de 1994, és el següent:
  
A. Torn lliure
  
Quadre d'exclusions mèdiques
  
1. Obesitat o primesa superior al 25% del pes ideal, calculat segons la fórmula PI= 0,75 (talla en cm - 150) + 50. En aquells aspirants amb complexió atlètica s'acceptarà un 40% d'excés de la solució resultant d'aplicar-hi la fórmula anterior.
  
2. Malalties o lesions agudes, actives en el moment del reconeixement, que puguen produir seqüeles que dificulten o impedisquen el desenvolupament de les funcions pròpies del càrrec.
  
3. Ull i visió:
  
3.1 Agudesa visual inferior als dos terços de la visió normal en ambdós ulls.
  
3.2 Despreniment de retina.
  
3.3 Estrabisme.
  
3.4 Hemianòpsies.
  
3.5 Discromatòpsies.
  
3.6 Qualsevol altre procés patològic que, a judici del tribunal mèdic, dificulte de manera important l'agudesa visual.
  
4. Oïda i audició:
  
4.1 Agudesa auditiva que supose una pèrdua d'entre 1.000 i 3.000 hertzs a 35 decibels o de 4.000 hertzs a 45 decibels.
  
5. Aparell locomotor:
  
Alteracions de l'aparell locomotor que limiten o dificulten el desenvolupament del seu treball, o que puguen agreujar-se, a judici del tribunal mèdic, amb l'exercici del lloc de treball (patologia òssia d'extremitats, retraccions o limitacions funcionals de causa muscular o particular, defecte de columna vertebral i altres processos ossis, musculars i articulars).
  
6. Aparell digestiu:
  
Qualsevol procés digestiu que, a judici del tribunal mèdic, dificulte l'exercici del lloc de treball.
  
7. Aparell cardiovascular:
  
Hipertensió arterial de qualsevol causa, les xifres en repòs de la qual no han de superar els 160 mmHg en pressió sistòlica i els 90 mmHg en pressió diastòlica; varices o insuficiència venosa perifèrica, així com qualsevol altra patologia o lesió vascular que, a judici del tribunal mèdic, puga limitar el desenvolupament del lloc de treball.
  
A judici del tribunal es podrà repetir la prova si concorren circumstàncies que ho aconsellen.
  
8. Aparell respiratori:
  
L'asma bronquial, la broncopatia obstructiva, el pneumotòrax espontani (en més d'una ocasió), la tuberculosi pulmonar activa i altres processos de l'aparell respiratori, que dificulten el desenvolupament del seu treball.
  
9. Sistema nerviós:
  
Epilèpsia, depressió, psicosi, tremolor de qualsevol causa, alcoholisme, toxicomanies i altres processos patològics que dificulten el desenvolupament de la seua funció.
  
10. Pell i fàneres:
  
Cicatrius que produïsquen limitació funcional i altres processos que dificulten o limiten el desenvolupament de la seua funció.
  
11. Altres processos patològics:
  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del seu treball.
  
B. Torn de mobilitat
  
Quadre d'exclusions mèdiques
  
1. Obesitat o primesa manifesta que dificulten o incapaciten per a l'exercici del lloc de treball.
  
2. Ull i visió:
  
2.1 Agudesa visual amb o sense correcció del 75% de la taula de mesura.
  
2.2 Hemianòpsia completa i absoluta.
  
3. Oïda i audició:
  
Agudesa auditiva que supose pèrdua d'entre 3.000 i 4.000 hertzs a 35 decibels o 6.000 hertzs a 45 decibels.
  
4. Aparell locomotor:
  
Qualsevol patologia òssia d'extremitats que produïsquen retraccions o limitacions funcionals de causa muscular o articular.
  
5. Aparell cardiovascular:
  
Hipertensió arterial mal controlada que no ha de sobrepassar les dades en repòs i amb repetició de 170 mmHg en pressió sistòlica i els 95 mmHg en pressió diastòlica, varices ulceroses. Tromboflebitis. Insuficiències cardíaques severes. Hipertròfia ventricular esquerra descompensada. Infart de repetició.
  
6. Aparell respiratori:
  
La bronquiopatia crònica obstructiva. El pneumotòrax espontani (en més d'una ocasió).
  
7. Sistema nerviós:
  
Epilèpsia, alcoholisme i toxicomanies.
  
8. Pell i fàneres:
  
Cicatrius que produïsquen limitacions funcionals.
  
9. Altres processos patològics:
  
Malalties immunològiques sistemàtiques. Intoxicacions cròniques. Hemopaties greus.
  
ANNEX II
  
Proves psicotècniques
  
El contingut de les proves psicotècniques, d'acord amb allò establit en l'Ordre de 5 de desembre de 1994, és el següent:
  
Barem d'aplicació per al reconeixement psicotècnic.
  
Descripció dels factors a mesurar al llarg del procés de selecció.
  
l. Actituds mentals
  
- Raonament verbal: com el seu nom indica, constitueix una mesura de l'aptitud per a comprendre conceptes, expressats mitjançant la paraula. Capta més la capacitat per a abstraure, generalitzar i pensar de manera constructiva. Constitueix un valuós índex del nivell ocupacional a què un subjecte pot aspirar, donat que en moltes tasques existeix relació positiva entre el nivell de responsabilitat que tenen assignat i el grau de profunditat amb què han de ser enteses les idees expressades verbalment.
  
- Raonament abstracte: intenta captar l'agilitat mental amb formes no verbals. Donat que l'habilitat per a raonar amb paraules no és idèntica a l'habilitat per a raonar amb figures, el test de raonament abstracte no substitueix adequadament el raonament verbal, però pot servir-hi com a element de confrontació.
  
- Rapidesa i precisió perceptiva: és una anàlisi ràpida de situacions complexes, ideada per a mesurar la rapidesa de respostes en tasques de tipus perceptiu.
  
- Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquesta eina pot captar l'aptitud o capacitat per a concentrar-se en tasques on la principal característica és la rapidesa perceptiva, junt amb l'atenció continuada.
  
- Agilitat mental: capacitat per a comprendre situacions, les relacions que existeixen entre aquestes, poder captar les estructures de les anomenades relacions i tenir un mètode sistemàtic de raonament.
  
- Memòria visual: capacitat per a recordar situacions mitjançant el sentit de la vista.
  
II Personalitat
  
- Sentit de la disciplina i de l'autoritat: conformitat davant les normes i demandes dels seus superiors. Persona que sol ser sòbria i digna de confiança, dominada pel sentit del deure; perseverant, responsable i organitzada.
  
- Sentit de la iniciativa: persona no inhibida, disposada a promoure noves iniciatives, pot suportar sense cansament les vicissituds del tracte amb la gent i les situacions emocionals aclaparadores.
  
- Seguretat en un mateix. Fermesa personal: capacitat pràctica i realista. La confiança en un mateix i la capacitat per a tractar amb coses és madura i poc ansiosa; és flexible i segura.
  
Desenvolupament de conductes cooperatives. Capacitat d'integració en el grup. Grau en què les persones s'ajuden entre elles i es mostren amables i cooperatives amb els companys. Persona adaptable, animosa, interessada per la resta. Bona col·laboradora amb el treball del grup.
  
- Autocontrol dels impulsos i emocions: persona amb molt de control de les seus emocions i de la seua conducta en general. Primmirat i obert a allò social. Evidencia allò que comunament es coneix com respecte a un mateix, tenint en compte la reputació social.
  
- Serenitat, persona assossegada, relaxada i tranquil·la.
  
- Capacitat empàtica i de saber portar la relació interpersonal: persona socialment desimbolta, no inhibida, amb bona capacitat per a assolir i mantenir contactes personals.
  
- Neutralitat efectiva en l'exercici professional: persona responsable i organitzada, els seus objectius es troben dins la normativa social. Fa allò que socialment és correcte, seguint estrictament les normes, fent allò que és acceptat i idoni.
  
- Capacitat d'automotivació: capacitat de sentir-se satisfet amb allò que fa referència a la seua ocupació. Grau en què una persona es preocupa per la seua activitat i es lliura a ella.
  
III. Característiques del test aptitudinal. Puntuacions.
  
III.1 Nivells uniformes. Torn lliure:
  
Raonament verbal 4,0
  
Raonament abstracte 3,5
  
Rapidesa i precisió perceptiva 4,0
  
Atenció i resistència a la fatiga 4,0
  
Agilitat mental 3,5
  
Memòria visual 4,0
  
III.2 Nivells uniformes. Torn mobilitat:
  
Raonament verbal 4,0
  
Raonament abstracte 3,5
  
Rapidesa i precisió perceptiva 4,0
  
Atenció i resistència a la fatiga 4,0
  
Agilitat mental 3,5
  
III.3 Memòria visual 4,0
  
IV. Característiques de la valoració aptitudinal.
  
Per a l'avaluació de les proves actitudinals són factors preferents a tenir en compte, d'acord amb l'ordre d'importància que seguidament s'expressa, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualsevol altre d'anàloga significació respecte als anteriorment indicats.
  
A més a més, caldrà realitzar una anàlisi global de l'estructura de personalitat i, en el cas de detectar alguna anomalia significativa per al desenvolupament de la tasca policial, i si el tècnic i el tribunal ho consideren adient abans de l'eliminació de l'opositor, les anomenades proves hauran de contrastar-se mitjançant una entrevista a càrrec del tècnic.
  
La qualificació dels exercicis psicotècnics serà d'apte o no apte, i l'aspirant caldrà que supere com a mínim, en el cas dels factors actitudinals, quatre d'entre els sis factors a mesurar, i caldrà superar en tots els casos el factor d'agilitat mental.
  
ANNEX III
  
Proves físiques
  
El contingut de les proves físiques, únicament per al torn lliure, d'acord amb allò establit en l'Ordre de 5 de desembre de 1994, és el següent:
  
- De caràcter obligatori i eliminatori.
  
Consistirà a superar les proves d'aptitud física, el contingut de les quals i les marques mínimes seran les següents:
  
1. Escalada de corda amb presa de peus: homes, 4 metres; dones, 3 metres.
  
2. Salt de longitud amb cursa: homes, 4 metres; dones, 3,80 metres.
  
3. Salt d'altura: homes, 1,10 metres; dones, 1 metre.
  
4. Cursa de velocitat en 60 metres: homes, 10 segons; dones 12 segons.
  
5. Cursa de resistència en 1.000 metres: homes, 4 minuts; dones, 4 minuts 10 segons.
  
Si l'Ajuntament decideix establir una prova de natació, el contingut i marques mínimes seran:
  
6. Natació, en 50 metres: homes, 57 segons; dones, l minut.
  
La qualificació d'aquest exercici serà d'apte o no apte i caldrà superar com a mínim quatre de les proves per a ser qualificat com a apte.
  
ANNEX IV
  
Temari
  
Grup primer. Dret constitucional i administratiu
  
Tema 1. Organització política de l'estat espanyol. Classe i forma d'estat. Organització territorial de l'estat. La Corona. Poder legislatiu. Poder judicial. Relacions entre el Govern i les Corts Generals.
  
Tema 2. La Constitució Espanyola. El sistema constitucional. La Constitució espanyola de 1978. Principis generals. El Tribunal Constitucional.
  
Tema 3. Les Corts Generals. Les cambres. La Funció Legislativa. L'administració de justícia.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques, estatal autonòmica i local.
  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.
  
Tema 6. Administració Local. Caràcter natural de l'administració local. L'administració local com a eina de descentralització. L'administració local en la Constitució de 1978. Entitats que componen l'administració local.
  
Tema 7. El dret administratiu, fonts La llei. Normes no parlamentàries equiparades a la llei. El reglament, concepte i classes. El procediment administratiu.
  
Grup segon. Règim local i policia
  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.
  
Tema 9. El municipi, òrgans col·legiats de govern. El ple de l'ajuntament. La comissió de govern. Òrgans consultius i participatius, les comissions informatives.
  
Tema 10. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de forces i cossos. Policia governativa i judicial.
  
Tema 11. La policia local, conceptes previs. Missions i objectius. Estructura orgànica i funcional.
  
Tema 12. El binomi policia local-ciutadà, conceptes previs. Relació i finalitat. Suports ètics. Normes d'actuació.
  
Tema 13. Ordenament legislatiu de la policia local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comuns. Règim disciplinari.
  
Tema 14. Llei de la Generalitat Valenciana de Coordinació de Policies Locals de la Comunitat Valenciana. Disposicions generals de la coordinació de les policies locals. De l'estructura i organització. De la selecció, promoció i mobilitat. Dels drets i deures. L'Institut Valencià de Seguretat Pública.
  
Grup tercer. Dret penal i policia administrativa
  
Tema 15. El Codi Penal. Concepte de delicte i falta. Graus d'execució del delicte. Accions i omissions. Dol i imprudència. Autors, còmplices i encobridors
  
Tema 16. Classes de faltes. Contra les persones. Contra el patrimoni. Contra els interessos generals. Contra l'ordre públic. Disposicions comunes a les faltes.
  
Tema 17. Classes de delictes. Contra les persones. Delicte de lesions. Contra la llibertat. Contra la llibertat sexual. Contra el patrimoni i contra l'ordre socioeconòmic.
  
Tema 18. Obligacions i competències dels ajuntaments. Les ordenances municipals Els bans d'alcaldia.
  
Tema 19. Ordenances municipals: concepte i classes. Infraccions. Potestat sancionadora. Principals infraccions a bans i ordenances. Procediment sancionador.
  
Grup quart. Trànsit i seguretat vial
  
Tema 20. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.
  
Tema 21. Reglaments que puguen sorgir del desenvolupament de la Llei de Bases sobre Trànsit i Circulació de Vehicles de Motor i Seguretat Viària.
  
Tema 22. El trànsit viari: introducció. Vies, vehicles i conductors. Les condicions tècniques del vehicle. Classes de transport.
  
Tema 23. El transport: servei públic de viatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transport i altres requisits.
  
Tema 24. Els accidents de trànsit: concepte i consideracions prèvies. Les seues causes. Classes i fases.
  
Grup cinquè
  
Tema 25. El terme municipal de Massamagrell, els seus carrers i barris, llocs d'interés social, artístic i cultural.
  
Tema 26. Història i cultures locals.
  
ANNEX V
  
Barem de mèrits
  
Torn de mobilitat
  
1. Titulació acadèmica. Fins a un màxim de 15 punts.
  
Es valoraran les titulacions acadèmiques acreditades pels concursants que siguen superiors a les exigides per a accedir a l'escala bàsica dels cossos de policia local de la Comunitat Valenciana, d'acord amb la següent escala:
  
Doctor: 8 punts.
  
Llicenciat o equivalent: 6 punts.
  
Diplomat universitari o equivalent: 5 punts.
  
Batxillerat, Formació Professional de segon grau, accés a la universitat per a majors de 25 anys o equivalent: 3 punts.
  
Diplomat superior en Criminologia: 4 punts.
  
Títol de Criminologia (3 anys): 3 punts.
  
No s'avaluaran com a mèrit aquelles titulacions que figuren com a requisit per a la provisió del lloc de treball, ni aquelles que siguen imprescindibles per a la consecució d'altres de nivell superior. En la puntuació d'accés a la universitat només es computarà una d'aquestes.
  
2. Grau personal.
  
S'adjudicarà un màxim de 3 punts per la possessió d'un determinat grau personal consolidat dins la carrera administrativa de la següent manera:
  
Per posseir un grau personal superior al nivell del lloc sol·licitat: 3 punts.
  
Per posseir un grau personal igual al nivell del lloc sol·licitat: 2 punts.
  
Per posseir un grau personal inferior al nivell del lloc sol·licitat: 1 punt.
  
3. Antiguitat. Fins a un màxim de 20 punts.
  
Per cadascun dels anys d'antiguitat en la mateixa escala i categoria de la policia local o superior: 1,50 punts, fins a un màxim de l0 punts.
  
Per cadascun dels anys prestats en qualsevol administració pública 0,50 punts per any complet, fins a un màxim de l0 punts.
  
4. Altres mèrits: fins a un màxim de 15 punts.
  
Coneixement del valencià acreditat amb certificat oficial de la Junta Qualificadora de Coneixements del Valencià:
  
Coneixements orals: 0,75 punts
  
Certificat de grau elemental: 1,25 punts
  
Certificat de grau mitjà: 2,50 punts
  
Certificat de grau superior: 3,00 punts
  
Coneixement d'un o més idiomes acreditats documentalment mitjançant certificació expedida per facultat o escola oficial reconeguda: 3 punts per cadascun.
  
5. Cursos organitzats per l'Institut Valencià de Seguretat Pública o organismes anàlegs. Fins a un màxim de 50 punts.
  
Per realització de cursos organitzats pel Ministeri de l'Interior (o altres ministeris, relacionats amb la tasca policial i ajustats al següent barem), l'Institut Valencià de Seguretat Pública o organisme anàleg o escoles de policies de les corporacions locals i reconegudes per l'Institut Valencià de Seguretat Pública, ajustats al següent barem:
  
 Diploma Certificat Certif. aprof.
  
Nombre d'hores d'assistència d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de durada inferior a la mínima anterior, la puntuació d'aquests estarà donada per la suma del còmput d'hores i/o assistència a aquests. En cas d'haver impartit hores com a professors als cursos, es puntuaran amb el barem corresponent al certificat d'aprofitament.
  
Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran com a cursos amb certificat d'aprofitament o d'aprofitament excel·lent segons els casos; no seran puntuables si ja es van tenir en compte a efectes de titulació acadèmica per a la promoció interna.
  
6. De la mateixa manera, s'avaluaran els coneixements d'administració i gestió de recursos humans i informàtica. També s'avaluaran els títols de Socorrista Aquàtic, Primers Auxilis, Curs de Submarinisme, Arts Marcials, Defensa Personal i altres, degudament acreditats i lliurement estimats pel tribunal qualificador. Publicacions, conferències, seminaris, felicitacions, etc.
  
La puntuació màxima total d'aquest apartat no podrà superar els 4 punts.
  
7. Entrevista personal
  
Es realitzarà davant el tribunal qualificador, avaluant-se fins a un màxim de 9 punts, amb el contingut i puntuació que es refereixen:
  
a) Coneixements del terme municipal, llista de carrers, organització i administració municipal i altres de particular interés per a la població local de l'ajuntament convocant, 3 punts.
  
b) Avaluació i comprovació de l'aptitud, eficàcia, iniciativa i experiència professional del concursant en activitats anteriors, fins a un màxim de 6 punts.
  
Només seran citats per a realitzar l'entrevista mitjançant la convocatòria corresponent i amb la menció expressa de les puntuacions assolides aquells aspirants que, una vegada sumada la puntuació dels mèrits amb el màxim possible de l'entrevista, puguen assolir com a mínim 15 punts.